З.Муталибовн дийцарийн турпалхой бу разведчикаш Магомадов Ваха («Бенара Иван»), Эделханов Ширвани («Ша-тайпа хилам», «Тхо кхоъ вара»), кхиберш. Оцу говзаршна юккъехь коьртачу турпалхочун амал мелла а шуьйра гайтарца билгал ю «БІаьхочун весет» цІе йолу жима повесть. Цу тІехь яздархочо гайтина къоначу бІаьхочун Виситаев Сайд-Іелин тІаьххьара тІом. Цуьнан васт ду тІеман хьокъехь яздархочо язйинчу цхьамогІа кхечу говзаршкахь а. Повестан сюжет чолхе яц: къона бІаьхо Сайд-Іела тІом болабаларе хьоьжуш къамел деш ву шен командираца. Шен кехаташ а гойтуш, шен синхаамаш бовзуьйтуш. Оцу дерригено яздархочунна таро ло шен турпалхочун ойланаш йовзийта, дахаре болу цуьнан безам гайта, шен халкъ, шен мохк ларбан иза кийча хилар гайта. И дан аьтто болуш хьал хІутту кестта: сатоссуш тІом болало, жимчу стеган доцачу дахарехь тІаьххьара тІом хила яздина хиллера иза. Амма цо шен декхар дуьззина кхочушдира – чевнаш хилла воллушехь тІеман аре ца йитира цо, карара герз дІа ца хийцира, шена чохь са а долуш... Повесто ешархо инзарвоккху шен къизаллийца. Ма цхьаьна ца йогІу бІаьхочун сирла, цІена ойланаш а, тІеман къизалла а. Цигахь гучуйолу авторан турпалхочуьнца йолу кІорггера юкъаметтиг, хетарехь, и эпизод яздархочо ша лайна ю: «Нагахь санна сан, девзаш долчу бахьанашна, хІинццалц таро ца хиллехь а, амма сайн аьтто ма беллинехь ахь дина: «Хаийталахь, хаийталахь вайн халкъе... Диц... Диц ма делаш...», – весет кхочуш а деш яздина ас хьан дахаран хьокъехь а, хьо санна болчу вайн накъостийн хьокъехь а долу хІара могІанаш, шу дагахь латтор ду ас, сайгахь яздан ницкъ мел бу яздийр ду» (циггахь, агІо 133).